CELEX: 32014D0555
Language: hr
Date: 2014-05-15 00:00:00
Title: Odluka br. 555/2014/EU Europskog parlamenta i Vijeća od 15. svibnja 2014. o sudjelovanju Unije u Europskom programu za istraživanje i inovacije u području mjeriteljstva (EMPIR) koji zajednički poduzima više država članica  Tekst značajan za EGP

7.6.2014   
            
            
               HR
            
            
               Službeni list Europske unije
            
            
               L 169/27
            
         ODLUKA br. 555/2014/EU EUROPSKOG PARLAMENTA I VIJEĆA
   od 15. svibnja 2014.
   o sudjelovanju Unije u Europskom programu za istraživanje i inovacije u području mjeriteljstva (EMPIR) koji zajednički poduzima više država članica
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 185. i članak 188. drugi stavak,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskog gospodarskog i socijalnog odbora (1),
   u skladu s redovnim zakonodavnim postupkom (2),
   budući da:
   
               (1)
            
            
               Komisija je u svojoj Komunikaciji od 3. ožujka 2010. pod nazivom „Europa 2020. – Strategija za pametan, održiv i uključiv rast” („strategija Europa 2020.”) naglasila potrebu razvoja povoljnih uvjeta za ulaganje u znanje i inovacije s ciljem ostvarivanja pametnog, održivog i uključivog rasta u Uniji. Tu su strategiju poduprli i Europski parlament i Vijeće.
            
         
               (2)
            
            
               Uredbom (EU) br. 1291/2013 Europskog parlamenta i Vijeća (3) osnovan je Obzor 2020. - Okvirni program za istraživanje i inovacije (2014. – 2020.) („program Obzor 2020.”). Cilj programa Obzora 2020. jest ostvariti snažniji utjecaj u odnosu na istraživanja i inovacije pružanjem doprinosa jačanju javno-javnih partnerstava, među ostalim i putem sudjelovanja Unije u programima koje poduzima više država članica u skladu s člankom 185. Ugovora o funkcioniranju Europske unije.
            
         
               (3)
            
            
               Cilj javno-javnih partnerstava trebao bi biti razvoj bliskijih sinergija, povećanje koordinacije te izbjegavanje nepotrebnog udvostručavanja u odnosu na istraživačke programe Unije te međunarodne, nacionalne i regionalne istraživačke programe te bi ona trebala u potpunosti poštovati opća načela programa Obzor 2020., a posebno ona koja se odnose na otvorenost i transparentnost. Uz to bi trebalo osigurati otvoren pristup znanstvenim publikacijama.
            
         
               (4)
            
            
               Odlukom br. 912/2009/EZ Europskog parlamenta i Vijeća (4), Zajednica je odlučila dati financijski doprinos Europskom istraživačkom programu u području mjeriteljstva („EMRP”) koji je jednak doprinosu država sudionica, ali ne premašuje 200 000 000 EUR, u razdoblju trajanja Sedmog okvirnog programa Europske zajednice za istraživanje, tehnološki razvoj i demonstracijske aktivnosti (2007. – 2013.) osnovanog Odlukom br. 1982/2006/EZ Europskog parlamenta i Vijeća (5).
            
         
               (5)
            
            
               Komisija je u travnju 2012. dostavila Europskom parlamentu i Vijeću izvješće o privremenoj evaluaciji Europskog istraživačkog programa u području mjeriteljstva – EMRP. Tu privremenu evaluaciju provelo je stručno povjerenstvo tri godine nakon početka programa. Opće je mišljenje stručnog povjerenstva bilo da je EMRP zajednički europski istraživački program kojim se dobro upravlja i koji je već dostigao relativno visoku razinu znanstvene, upravljačke i financijske integracije. Međutim, stručno povjerenstvo upozorilo je na ograničeno industrijsko iskorištavanje tog programa i ograničenu otvorenost prema izvrsnoj znanosti izvan okvira mjeriteljskih instituta te nedovoljnu izgradnju sposobnosti. Stručno povjerenstvo također je smatralo da bi se provedbom programa EMRP mogao razviti uključiviji europski istraživački prostor u mjeriteljstvu.
            
         
               (6)
            
            
               U skladu s Odlukom Vijeća 2013/743/EU (6) EMRP-u se može osigurati daljnja potpora.
            
         
               (7)
            
            
               Europski program za istraživanje i inovacije u području mjeriteljstva („EMPIR”) koji je usklađen sa strategijom Europa 2020. i njezinim vodećim inicijativama, posebno „Unijom inovacija”, „Digitalnom agendom za Europu”, „Planom za Europu učinkovitih resursa” i „Industrijskom politikom za doba globalizacije”, bit će ambiciozniji i uključiviji program koji će tijekom razdoblja od deset godina (2014. - 2024.) provoditi 28 država sudionica. Kao dio poboljšanja u odnosu na prethodni program, EMPIR će uključivati aktivnosti povezane s inovacijama i industrijskim iskorištavanjem, istraživanjima u svrhu normizacije i regulacije te izgradnjom sposobnosti.
            
         
               (8)
            
            
               Države sudionice namjeravaju doprinijeti provedbi programa EMPIR tijekom razdoblja obuhvaćenog tim programom, odnosno od 2014. do 2024. Kako bi se u obzir uzelo trajanje programa Obzor 2020., pozive na podnošenje projektnih prijedloga u okviru EMPIR-a trebalo bi pokrenuti najkasnije do 31. prosinca 2020. U odgovarajuće opravdanim slučajevima pozivi na podnošenje projektnih prijedloga mogu se pokrenuti do 31. prosinca 2021.
            
         
               (9)
            
            
               Aktivnosti u okviru programa EMPIR trebale bi biti u skladu s ciljevima i prioritetima u području istraživanja i inovacija programa Obzor 2020. te općim načelima i uvjetima utvrđenima u članku 26. Uredbe (EU) br. 1291/2013.
            
         
               (10)
            
            
               Trebalo bi utvrditi gornju granicu financijskog sudjelovanja Unije u programu EMPIR za trajanja programa Obzor 2020. U okviru te gornje granice doprinos Unije programu EMPIR trebao bi biti jednak doprinosu država koje sudjeluju u EMPIR-u kako bi se ostvario snažan učinak financijske poluge i osigurala snažnija integracija programa država sudionica.
            
         
               (11)
            
            
               U skladu s ciljevima Uredbe (EU) br. 1291/2013., sve države članice i zemlje pridružene programu Obzor 2020. trebale bi imati pravo sudjelovanja u programu EMPIR.
            
         
               (12)
            
            
               Financijski doprinos Unije trebao bi biti uvjetovan preuzimanjem formalnih obveza od strane država sudionica da doprinesu provedbi programa EMPIR i ispunjenjem tih obveza. Doprinosi država sudionica programu EMPIR trebali bi obuhvaćati doprinos za administrativne troškove do gornje granice od 5 % proračuna programa EMPIR. Države sudionice trebale bi se obvezati da će, u slučaju potrebe, povećati svoj doprinos programu EMPIR kapacitetima pričuvnog financiranja u iznosu od 50 % njihove preuzete obveze kako bi osigurale da budu u stanju financirati svoja nacionalna tijela, nacionalni mjeriteljski instituti („NMI”) i imenovani instituti („II”) koji sudjeluju u odabranim projektima.
            
         
               (13)
            
            
               Zajednička provedba programa EMPIR iziskuje provedbenu strukturu. Države sudionice sporazumjele su se o provedbenoj strukturi za program EMRP te su 2007. uspostavile EURAMET e.V. („EURAMET”), europsku regionalnu mjeriteljsku organizaciju i neprofitnu udrugu prema njemačkom pravu. Zadaće i obveze EURAMET-a također obuhvaćaju šire europsko i globalno usklađivanje mjeriteljstva. Članstvo u EURAMET-u otvoreno je svim europskim nacionalnim mjeriteljskim institutima kao članovima te imenovanim institutima kao pridruženim članovima. Članstvo u EURAMET-u nije uvjetovano postojanjem nacionalnih programa istraživanja u mjeriteljstvu. Budući da se, prema izvješću o privremenoj evaluaciji programa EMRP, upravljačka struktura EURAMET-a za provedbu programa EMRP pokazala učinkovitom i visoko kvalitetnom, EURAMET bi trebalo upotrijebiti i pri provedbi programa EMPIR. EURAMET bi stoga trebao biti primatelj financijskog doprinosa Unije.
            
         
               (14)
            
            
               Kako bi se ostvarili ciljevi programa EMPIR, EURAMET bi trebao pružiti financijsku potporu uglavnom u obliku bespovratnih sredstava namijenjenih sudionicima uključenima u djelovanja odabrana na razini EURAMET-a. Ta bi djelovanja trebala biti odabrana slijedom poziva na podnošenje projektnih prijedloga u nadležnosti EURAMET-a. Rang-lista projekata trebala bi biti obvezujuća u pogledu odabira projektnih prijedloga i financiranja iz financijskog doprinosa Unije i doprinosa država sudionica projektima u okviru programa EMPIR.
            
         
               (15)
            
            
               Financijskim doprinosom Unije trebalo bi upravljati u skladu s načelom dobrog financijskog upravljanja i odgovarajućim pravilima o neizravnom upravljanju određenima u Uredbi (EU, Euratom) br. 966/2012 Europskog parlamenta i Vijeća (7) i Delegiranoj uredbi Komisije (EU) br. 1268/2012 (8).
            
         
               (16)
            
            
               Kako bi se zaštitili financijski interesi Unije, Komisija bi trebala imati pravo smanjiti, suspendirati ili obustaviti financijski doprinos Unije ako se program EMPIR ne provodi primjereno ili se provodi djelomično ili uz zakašnjenje, ili ako države sudionice ne doprinose financiranju programa EMPIR ili to čine djelomično ili uz zakašnjenje. Ta bi prava trebalo predvidjeti sporazumom o delegiranju koji treba sklopiti između Unije i EURAMET-a.
            
         
               (17)
            
            
               Radi pojednostavljenja, trebalo bi smanjiti administrativno opterećenje svih strana. Trebalo bi izbjegavati dvostruke revizije te prekomjernu dokumentaciju i izvješćivanje. Pri obavljanju revizija trebalo bi, prema potrebi, uzeti u obzir posebnosti nacionalnih programa.
            
         
               (18)
            
            
               Revizije primatelja sredstava Unije dodijeljenih u skladu s ovom Odlukom trebale bi osigurati smanjenje administrativnog opterećenja u skladu s Uredbom (EU) br. 1291/2013.
            
         
               (19)
            
            
               Na sudjelovanje u neizravnim aktivnostima koje se financiraju iz programa EMPIR primjenjuje se Uredba (EU) br. 1290/2013 Europskog parlamenta i Vijeća (9). Međutim, zbog posebnih operativnih potreba programa EMPIR potrebno je predvidjeti odstupanja od te Uredbe u skladu s njezinim člankom 1. stavkom 3.
            
         
               (20)
            
            
               Doprinos država sudionica uglavnom je u obliku institucionalnog financiranja nacionalnih mjeriteljskih instituta i imenovanih instituta koji sudjeluju u odabranim projektima. Doprinos država sudionica trebao bi uključivati i doprinos u gotovini administrativnim troškovima programa EMPIR. Dio doprinosa Unije trebalo bi dodijeliti subjektima koji nisu nacionalni mjeriteljski instituti ni imenovani instituti koji sudjeluju u odabranim projektima. Izračunom financijskoga doprinosa Unije nacionalnim mjeriteljskim institutima i imenovanim institutima koji sudjeluju u projektima programa EMPIR trebalo bi osigurati da doprinos Unije programu EMPIR ne premašuje doprinose država sudionica. S obzirom na činjenicu da je institucionalno financiranje nacionalnih mjeriteljskih instituta i imenovanih instituta od strane država sudionica jednako zajedničkim troškovima koji su dodijeljeni za projekte programa EMPIR koji se ne nadoknađuju iz doprinosa Unije, paušalni iznos za financiranje neizravnih prihvatljivih troškova nacionalnih mjeriteljskih instituta i imenovanih instituta trebalo bi prilagoditi u odnosu na paušalni iznos utvrđen u Uredbi (EU) br. 1290/2013. Paušalni iznos za financiranje neizravnih prihvatljivih troškova mjeriteljskih instituta i imenovanih instituta trebalo odrediti na temelju ukupnih neizravnih troškova koje su nacionalni mjeriteljski instituti i imenovani instituti koji sudjeluju u projektima programa EMRP prijavili kao prihvatljive, koji su stabilni i predstavljaju pouzdanu procjenu neizravnih troškova koji nastaju nacionalnim mjeriteljskim institutima i imenovanim institutima koji sudjeluju u projektima programa EMPIR. Budući da ti neizravni troškovi iznose 140 % ukupnih izravnih prihvatljivih troškova nacionalnih mjeriteljskih instituta i imenovanih instituta, izuzev izravnih prihvatljivih troškova podugovaranja i besplatnih doprinosa u naravi koji se ne koriste u prostorima korisnika, paušalni iznos za financiranje neizravnih troškova nacionalnih mjeriteljskih instituta i imenovanih instituta trebao bi, biti snižen s 25 %,kako je utvrđeno u Uredbi (EU) br. 1290/2013., na 5 %. Stoga je prikladno za nacionalne mjeriteljske institute i imenovane institute predvidjeti odstupanje od članka 29. te Uredbe. Financiranje ostalih subjekata koji sudjeluju u projektima programa EMPIR trebalo bi se provoditi u skladu s tom Uredbom.
            
         
               (21)
            
            
               Pozivi na podnošenje projektnih prijedloga u okviru programa EMPIR također bi trebali biti objavljeni na jedinstvenom portalu namijenjenom sudionicima te putem drugih elektroničkih sredstava za širenje rezultata u sklopu programa Obzor 2020. kojima upravlja Komisija.
            
         
               (22)
            
            
               Prilikom privremene evaluacije programa EMPIR trebalo bi ponovno procijeniti prikladnost modela financiranja u odnosu na načelo usklađenosti sredstava Unije i ostalih sredstava.
            
         
               (23)
            
            
               Financijske interese Unije trebalo bi zaštititi putem proporcionalnih mjera tijekom cijelog ciklusa rashoda, uključujući sprečavanjem, otkrivanjem i ispitivanjem nepravilnosti, povratom izgubljenih, pogrešno plaćenih ili nepravilno upotrijebljenih sredstava te, prema potrebi, administrativnim i financijskim sankcijama u skladu s Uredbom (EU, Euratom) br. 966/2012.
            
         
               (24)
            
            
               Komisija bi trebala provesti privremenu evaluaciju kojim će se posebno ocijeniti kvaliteta i učinkovitost programa EMPIR i napredak postignut u ostvarivanju ciljeva kao i završnu evaluaciju te bi trebala pripremiti izvješće o time evaluacijama.
            
         
               (25)
            
            
               EURAMET i države sudionice trebale bi Komisiji na njezin zahtjev dostaviti sve informacije koje su Komisiji potrebne za sastavljanje izvješćâ o evaluaciji programa EMPIR.
            
         
               (26)
            
            
               Cilj ove odluke je sudjelovanje Unije u programu EMPIR, odnosno pružanje potpore osiguravanju prikladnih, integriranih i svrhovitih mjeriteljskih rješenja te stvaranje integriranog europskog sustava istraživanja u mjeriteljstvu s kritičnom masom i aktivnim angažmanom na regionalnoj, nacionalnoj, europskoj i međunarodnoj razini, što države članice same ne mogu dostatno ostvariti. Opseg i složenost mjeriteljskih zahtjeva zahtijevaju ulaganja koja nadmašuju osnovne proračune za istraživanje europskih nacionalnih instituta za mjeriteljstvo i njihovih imenovanih instituta. Izvrsnost potrebna za istraživanje i razvoj najmodernijih mjeriteljskih rješenja prelazi nacionalne granice te se stoga ne može postići samo na nacionalnoj razini. S obzirom na to da se cilj stoga može bolje ostvariti na razini Unije povezivanjem nacionalnih napora u usklađen europski pristup, ujedinjavanjem rascjepkanih nacionalnih istraživačkih programa, potporom pri razvoju zajedničkih prekograničnih strategija istraživanja i financiranja te postizanjem kritične mase potrebnih dionika i ulaganja, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova odluka ne prelazi ono što je potrebno za ostvarivanje tog cilja,
            
         DONIJELI SU OVU ODLUKU:
   Članak 1.
   Sudjelovanje u Europskom programu za inovacije i istraživanje u području mjeriteljstva
   1.   Unija sudjeluje u Europskom programu za inovacije i istraživanje u području mjeriteljstva („EMPIR”), koji zajedno poduzimaju Austrija, Belgija, Bosna i Hercegovina, Bugarska, Češka, Danska, Estonija, Finska, Francuska, Grčka, Hrvatska, Italija, Irska, Mađarska, Nizozemska, Norveška, Njemačka, Poljska, Portugal, Rumunjska, Slovačka, Slovenija, Srbija, Španjolska, Švedska, Švicarska, Turska i Ujedinjena Kraljevina („države sudionice”) u skladu s uvjetima utvrđenima u ovoj Odluci.
   2.   Sve države članice osim onih navedenih u stavku 1. i sve druge zemlje pridružene programu Obzor 2020. mogu sudjelovati u programu EMPIR pod uvjetom da ispunjavaju uvjet utvrđen u članku 3. stavku 1. točki (c) ove Odluke. Ako ispunjavaju uvjete utvrđene u članku 3. stavku 1. točki (c) smatraju se državama sudionicama za potrebe ove Odluke.
   Članak 2.
   Financijski doprinos Unije
   1.   Financijski doprinos Unije programu EMPIR, uključujući odobrena sredstva EFTA-e, iznosi 300 000 000 EUR,. Financijski doprinos Unije isplaćuje se iz odobrenih sredstava općeg proračuna Unije dodijeljenih odgovarajućim dijelovima Posebnog programa za provedbu programa Obzor 2020. osnovanog Odlukom 2013/743/EU u skladu s člankom 58. stavkom 1. točkom (c) podtočkom vi. i člancima 60. i 61. Uredbe (EU, Euratom) br. 966/2012, a posebno dijelom II. „Vodeći položaj industrije” i dijelom III. „Društveni izazovi“.
   2.   Bez premašivanja iznosa utvrđenog u stavku 1. financijski doprinos Unije jednak je doprinosima država sudionica u programu EMPIR isključujući doprinose država sudionica administrativnim troškovima koji premašuju 5 % proračuna programa EMPIR.
   3.   Financijski doprinos Unije ne upotrebljava se za pokrivanje administrativnih troškova programa EMPIR.
   Članak 3.
   Uvjeti financijskog doprinosa Unije
   1.   Financijski doprinos Unije podliježe sljedećim uvjetima:
   
               (a)
            
            
               da države sudionice dokažu da su program EMPIR uspostavile u skladu s Prilozima I. i II.;
            
         
               (b)
            
            
               da države sudionice ili nacionalni mjeriteljski instituti koje su odredile države sudionice, odrede EURAMET e.V. („EURAMET”) kao strukturu nadležnu za provedbu programa EMPIR te za primanje, dodjeljivanje i praćenje financijskih doprinosa Unije;
            
         
               (c)
            
            
               da se sve države sudionice obvežu doprinijeti financiranju programa EMPIR i osigurati kapacitete pričuvnog financiranja u visini od 50 % iznosa obveze;
            
         
               (d)
            
            
               da EURAMET dokaže sposobnost provedbe programa EMPIR, uključujući primanje, dodjeljivanje i praćenje financijskog doprinosa Unije u okviru neizravnog upravljanja proračunom Unije u skladu s člancima 58., 60. i 61. Uredbe (EU, Euratom) br. 966/2012; i
            
         
               (e)
            
            
               da se za program EMPIR uspostavi model upravljanja u skladu s Prilogom III.;
            
         2.   Financijski doprinos Unije tijekom provedbe programa EMPIR podliježe i sljedećim uvjetima:
   
               (a)
            
            
               da EURAMET provede ciljeve programa EMPIR određene u Prilogu I. i aktivnosti određene u Prilogu II. u skladu s pravilima za sudjelovanje i širenje rezultata iz članka 5.;
            
         
               (b)
            
            
               da se zadrži prikladan i učinkovit model upravljanja u skladu s Prilogom III.;
            
         
               (c)
            
            
               da EURAMET poštuje zahtjeve izvješćivanja određene u članku 60. stavku 5. Uredbe (EU, Euratom) br. 966/2012; i
            
         
               (d)
            
            
               da se ispune obveze iz stavka 1. točke (c) ovog članka.
            
         Članak 4.
   Doprinosi država sudionica
   Doprinosi država sudionica sastoje se od sljedećeg:
   
               (a)
            
            
               doprinosi putem institucionalnog financiranja nacionalnih mjeriteljskih instituta i imenovanih instituta koji sudjeluju u projektima programa EMPIR;
            
         
               (b)
            
            
               financijski doprinosi administrativnim troškovima programa EMPIR.
            
         Članak 5.
   Pravila za sudjelovanje i širenje rezultata
   1.   Za potrebe Uredbe (EU) br. 1290/2013 EURAMET se smatra tijelom za financiranje i dodjeljuje financijsku potporu neizravnim djelovanjima u skladu s Prilogom II. ovoj Odluci.
   2.   Odstupajući od članka 29. stavka 1. Uredbe (EU) br. 1290/2013 neizravni prihvatljivi troškovi nacionalnih mjeriteljskih instituta i imenovanih instituta koji sudjeluju u projektima koji se financiraju u okviru programa EMPIR određuju se primjenom paušalnog iznosa u visini od 5 % njihovih ukupnih izravnih prihvatljivih troškova, ne uzimajući u obzir izravne prihvatljive troškove podugovaranja i troškove sredstava koja na raspolaganje stavljaju treće osobe, a koja se ne upotrebljavaju u prostorima korisnika, te financijsku potporu trećim osobama.
   3.   Privremena evaluacija programa EMPIR-a iz članka 12. uključuje procjenu ukupnih neizravnih troškova nacionalnih mjeriteljskih instituta i imenovanih instituta koji sudjeluju u projektima programa EMPIR i odgovarajućeg institucionalnog financiranja.
   4.   Na temelju te procjene i za potrebe članka 2. stavka 2. EURAMET može prilagoditi paušalni iznos utvrđen u stavku 2. ovog članka.
   5.   Ako to nije dovoljno EURAMET može, odstupajući od članka 28. stavka 3. Uredbe (EU) br. 1290/2013, primijeniti nižu stopu povrata na prihvatljive troškove nacionalnih mjeriteljskih instituta i imenovanih instituta koji sudjeluju u projektima koji se financiraju u okviru programa EMPIR.
   Članak 6.
   Provedba programa EMPIR
   1.   Program EMPIR provodi se na temelju godišnjih planova rada.
   2.   EURAMET pruža financijsku potporu uglavnom u obliku bespovratnih sredstava koja se dodjeljuju sudionicima slijedom poziva na podnošenje projektnih prijedloga.
   Prije određivanja tema svakog od poziva na podnošenje projektnih prijedloga EURAMET poziva zainteresirane pojedince ili organizacije iz istraživačke zajednice u području mjeriteljstva te korisnike da predlože moguće teme istraživanja.
   Članak 7.
   Sporazumi između Unije i EURAMET-a
   1.   Komisija u ime Unije s EURAMET-om sklapa sporazum o delegiranju i sporazume o godišnjem prijenosu sredstava, podložno pozitivnoj ex ante ocjeni EURAMET-a u skladu s člankom 61. stavkom 1. Uredbe (EU, Euratom) br. 966/2012.
   2.   Sporazum o delegiranju iz stavka 1. sklapa se u skladu s člankom 58. stavkom 3. te člancima 60. i 61. Uredbe (EU, Euratom) br. 966/2012 i člankom 40. Delegirane uredbe (EU) br. 1268/2012. U njemu se određuje i sljedeće:
   
               (a)
            
            
               zahtjevi u pogledu doprinosa EURAMET-a u vezi s pokazateljima uspješnosti određenima u Prilogu II. Odluci 2013/743/EU;
            
         
               (b)
            
            
               zahtjevi u pogledu doprinosa EURAMET-a u odnosu na praćenje iz Priloga III. Odluci 2013/743/EU;
            
         
               (c)
            
            
               posebni pokazatelji uspješnosti povezani s funkcioniranjem EURAMET-a;
            
         
               (d)
            
            
               zahtjevi za EURAMET u pogledu pružanja informacija o administrativnim troškovima i detaljnih brojki u vezi s provedbom programa EMPIR;
            
         
               (e)
            
            
               aranžmani u vezi s dostavom podataka koji su potrebni kako bi Komisija mogla ispuniti svoje obveze širenja rezultata i izvješćivanja;
            
         
               (f)
            
            
               odredbe za objavljivanje poziva na podnošenje projektnih prijedloga u okviru programa EMPIR, posebno na jedinstvenom portalu namijenjenom sudionicima te putem drugih elektroničkih sredstva za širenje rezultata u sklopu programa Obzor 2020. kojima upravlja Komisija.
            
         Članak 8.
   Obustava, smanjenje ili suspenzija financijskog doprinosa Unije
   Ako se program EMPIR ne provodi ili se provodi neprimjereno, djelomično ili uz zakašnjenje, Komisija može obustaviti, razmjerno smanjiti ili suspendirati financijski doprinos Unije u skladu sa stvarnom provedbom programa EMPIR.
   Ako države sudionice ne doprinose financiranju programa EMPIR ili doprinose samo djelomično ili uz zakašnjenje, Komisija može obustaviti, razmjerno smanjiti ili suspendirati financijski doprinos Unije, uzimajući u obzir iznos sredstava koja su države sudionice dodijelile za provedbu programa EMPIR.
   Članak 9.
   Ex-post revizije
   1.   Ex-post revizije rashoda za neizravne aktivnosti obavlja EURAMET u skladu s člankom 29. Uredbe (EU) br. 1291/2013.
   2.   Komisija može odlučiti sama obaviti revizije iz stavka 1. U takvim slučajevima, ona to čini u skladu s primjenjivim pravilima, posebno odredbama uredaba (EU, Euratom) br. 966/2012, (EU) br. 1290/2013 i (EU) br. 1291/2013.
   Članak 10.
   Zaštita financijskih interesa Unije
   1.   Komisija poduzima odgovarajuće mjere kako bi osigurala zaštitu financijskih interesa Unije pri provedbi djelovanja koja se financiraju u okviru ove Odluke, uključujući primjenom preventivnih mjera protiv prijevare, korupcije i svih drugih nezakonitih aktivnosti, djelotvornim provjerama i, ako se nepravilnosti utvrde, povratom pogrešno plaćenih iznosa te, prema potrebi, djelotvornim, razmjernim i odvraćajućim administrativnim i financijskim sankcijama.
   2.   EURAMET osoblju Komisije, drugim osobama koje ona ovlasti i Revizorskom sudu omogućuje pristup svojim lokacijama i prostorima te svim informacijama koje su potrebne za obavljanje revizija, uključujući informacije u elektroničkom obliku.
   3.   Europski ured za borbu protiv prijevara (OLAF) može provoditi istrage, uključujući provjere i inspekcije na terenu, u skladu s odredbama i postupcima utvrđenima u Uredbi Vijeća (Euratom, EZ) br. 2185/96 (10) i Uredbi (EU, Euratom) br. 883/2013 Europskog Parlamenta i Vijeća (11) s ciljem otkrivanja prijevara, korupcije ili drugih nezakonitih aktivnosti koje utječu na financijske interese Unije u vezi sa sporazumima ili odlukama o dodjeli bespovratnih sredstava ili ugovorima koji se financiranju u okviru ove Odluke.
   4.   Ugovori, sporazumi o dodjeli bespovratnih sredstava i odluke o dodjeli bespovratnih sredstava koji proizlaze iz provedbe ove Odluke sadržavaju odredbe kojima se Komisija, EURAMET, Revizorski sud i OLAF izričito ovlašćuju za obavljanje takvih revizija i provedbu istraga u okviru svojih nadležnosti.
   5.   Pri provedbi programa EMPIR države sudionice poduzimaju zakonodavne, regulatorne, upravne i druge mjere potrebne za zaštitu financijskih interesa Unije, a posebno za osiguranje punog povrata svih iznosa dugovanih Uniji u skladu s Uredbom (EU, Euratom) br. 966/2012 i Delegiranom uredbom (EU) br. 1268/2012.
   Članak 11.
   Priopćivanje informacija
   1.   EURAMET na zahtjev Komisije dostavlja sve informacije koje su potrebne za sastavljanje izvješćâ iz članka 12.
   2.   Države sudionice dostavljaju Komisiji putem EURAMET-a sve informacije koje zatraže Europski parlament, Vijeće ili Revizorski sud u vezi s financijskim upravljanjem programom EMPIR.
   3.   Komisija informacije iz stavka 2. ovog članka uključuje u izvješća iz članka 12.
   Članak 12.
   Evaluacija
   1.   Komisija do 30. lipnja 2017. provodi privremenu evaluaciju programa EMPIR, uz pomoć nezavisnih stručnjaka. Komisija sastavlja izvješće o toj evaluaciji koje sadrži zaključke evaluacije i zapažanja Komisije. Komisija to izvješće šalje Europskom parlamentu i Vijeću do 31. prosinca 2017. Rezultati privremene evaluacije programa EMPIR uzimaju se u obzir u privremenoj evaluaciji programa Obzor 2020.
   2.   Po završetku sudjelovanja Unije u programu EMPIR, a najkasnije do 31. prosinca 2024., Komisija provodi završnu evaluaciju programa EMPIR. Komisija sastavlja izvješće o toj evaluaciji koje sadrži rezultate evaluacije. Komisija šalje to izvješće Europskom parlamentu i Vijeću.
   Članak 13.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.
   Članak 14.
   Adresati
   Ova Odluka upućena je državama članicama.
   
      Sastavljeno u Bruxellesu 15. svibnja 2014.
      
         
            Za Europski parlament
         
         
            Predsjednik
         
         M. SCHULZ
      
      
         
            Za Vijeće
         
         
            Predsjednik
         
         D. KOURKOULAS
      
   
   
      (1)  Mišljenje od 10. prosinca 2013. (još nije objavljeno u Službenom listu).
   
      (2)  Stajalište Europskog parlamenta od 15. travnja 2014. (još nije objavljeno u Službenom listu) i odluka Vijeća od 6. svibnja 2014.
   
      (3)  Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.).
   
      (4)  Odluka br. 912/2009/EZ Europskog parlamenta i Vijeća od 16. rujna 2009. o sudjelovanju Zajednice u Europskom programu istraživanja i razvoja u području mjeriteljstva, koji je poduzelo nekoliko država članica (SL L 257, 30.9.2009., str. 12.).
   
      (5)  Odluka br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. – 2013.) (SL L 412, 30.12.2006., str. 1.).
   
      (6)  Odluka Vijeća 2013/743/EU od 3. prosinca 2013. o osnivanju Posebnog programa za provedbu Okvirnog programa za istraživanje i inovacije Obzor 2020. (2014. – 2020.) i stavljanju izvan snage odluka 2006/971/EZ, 2006/972/EZ, 2006/973/EZ, 2006/974/EZ i 2006/975/EZ (SL L 347, 18.9.2013, str. 965.).
   
      (7)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298 od 26.10.2012., str. 1.).
   
      (8)  Delegirana uredba Komisije (EU) br. 1268/2012 od 29. listopada 2012. o pravilima primjene Uredbe (EU, Euratom) br. 966/2012 (SL L 362 od 31.12.2012., str. 1.).
   
      (9)  Uredba (EU) br. 1290/2013 Europskog parlamenta i Vijeća od 11. prosinca 2013. o utvrđivanju pravila za sudjelovanje u Okvirnom programu za istraživanja i inovacije Obzor 2020. (2014. – 2020.) i širenje njegovih rezultata te stavljanju izvan snage Uredbe (EZ) br. 1906/2006 (SL L 347, 20.12.2013., str. 81.).
   
      (10)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).
   
      (11)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).
   
      PRILOG I.
      
         CILJEVI PROGRAMA EMPIR
      
      Opći ciljevi programa EMPIR su sljedeći:
      
                  (a)
               
               
                  osigurati prikladna, integrirana i svrhovita rješenja u mjeriteljstvu za potporu inovacijama i industrijskoj konkurentnosti te mjeriteljske tehnologije za rješavanje društvenih izazova kao što su zdravstvo, okoliš i energija, uključujući potporu razvoju i provedbi politika;
               
            
                  (b)
               
               
                  stvoriti integrirani europski sustav istraživanja u mjeriteljstvu s kritičnom masom i aktivnim angažmanom na regionalnoj, nacionalnoj, europskoj i međunarodnoj razini.
               
            
   
      PRILOG II.
      
         NEIZRAVNA DJELOVANJA KOJA PODUPIRE PROGRAM EMPIR
      
      
               
                  1.
               
               
                  U okviru programa EMPIR mogu se podupirati sljedeća neizravna djelovanja u području zajedničkog istraživanja i tehnološkog razvoja:
                  
                              1.1.
                           
                           
                              znanstveno-tehnološka djelovanja za potporu temeljnom znanstvenom mjeriteljstvu čime se postavljaju temelji za sve sljedeće korake, uključujući primijenjeno istraživanje i razvoj u mjeriteljstvu te usluge povezane s mjeriteljstvom;
                           
                        
                              1.2.
                           
                           
                              istraživanje u području mjeriteljstva kako bi se osigurala rješenja za društvene izazove s naglaskom na doprinosima za energiju, okoliš i zdravlje;
                           
                        
                              1.3.
                           
                           
                              istraživanje s ciljem razvoja novih mjernih instrumenata usmjerenih na industrijsko preuzimanje mjeriteljskih tehnologija radi poticanja inovacija u industriji;
                           
                        
                              1.4.
                           
                           
                              prethodna i usporedna normativna istraživanja i razvoj u području mjeriteljstva u službi prioritetnih norma čiji je cilj iskoristiti stručnost mjeriteljskih instituta država sudionica radi pružanja podrške provedbi politika i bržeg stavljanja inovativnih proizvoda i usluga na tržište;
                           
                        
                              1.5.
                           
                           
                              aktivnosti izgradnje kapaciteta u mjeriteljstvu na različitim tehnološkim razinama, s ciljem ostvarenja uravnoteženog, integriranog sustava mjeriteljstva u državama sudionicama, koji im omogućuje razvoj znanstvenih i tehničkih mogućnosti u mjeriteljstvu.
                           
                        
            
               
                  2.
               
               
                  Programom EMPIR mogu se poduprijeti daljnja djelovanja u službi širenja i iskorištavanja rezultata istraživanja u mjeriteljstvu.
                  Programom EMPIR mogu se poduprijeti ostala djelovanja koja se posebno odnose na mjeriteljske institute koji nemaju znanstvene kapacitete ili su njihovi znanstveni kapaciteti ograničeni pružajući im podršku pri korištenju ostalih programa Europske unije, nacionalnih ili regionalnih programa za osposobljavanje i mobilnost, prekogranične suradnje ili ulaganja u mjeriteljsku infrastrukturu.
               
            
               
                  3.
               
               
                  Programom EMPIR može se poduprijeti organizacija aktivnosti umrežavanja radi promicanja programa EMPIR i maksimalnog jačanja njegova utjecaja.
               
            
               
                  4.
               
               
                  Neizravna djelovanja iz točke 1. provode nacionalni mjeriteljski instituti i imenovani instituti koje je odredilo odgovarajuće nadležno nacionalno tijelo. Međutim, programom EMPIR potiče se i podupire sudjelovanje drugih subjekata u svim pozivima na podnošenje projektnih prijedloga pokrenutima u okviru programa EMPIR. Očekuje se da će pomoću spomenutog pristupa ti subjekti iskoristiti oko 15 % proračuna programa EMPIR.
               
            
   
      PRILOG III.
      
         PROVEDBA PROGRAMA EMPIR I UPRAVLJANJE NJIME
      
      I.   Uloga EURAMET-a
      
      
               
                  1.
               
               
                  EURAMET je nadležan za provedbu programa EMPIR, podložno članku 3. EURAMET upravlja financijskim doprinosom Unije programu EMPIR i nadležan je za pripremu i provedbu godišnjeg plana rada, organizaciju poziva na podnošenje projektnih prijedloga, provedbu evaluacije projektnih prijedloga i sastavljanje rang-liste projektnih prijedloga te sve ostale aktivnosti koje proizlaze iz godišnjeg plana rada. EURAMET je nadležan za upravljanje bespovratnim sredstvima uključujući potpisivanje sporazuma o dodjeli bespovratnih sredstava, primanje, dodjelu i praćenje korištenja financijskih doprinosa Unije te isplate sudionicima u odabranim projektima programa EMPIR.
                  Praćenje financijskog doprinosa Unije obuhvaća sve aktivnosti nadzora i revizije, ex ante i/ili ex post kontrole potrebne za provedbu zadaća koje je EURAMET-u povjerila Komisija. Te se aktivnosti provode s ciljem osiguravanja zakonitosti i regularnosti temeljnih transakcija te prihvatljivosti troškova prijavljenih u okviru sporazuma o dodjeli bespovratnih sredstava.
               
            
               
                  2.
               
               
                  EURAMET može državama sudionicama povjeriti određene administrativne i logističke zadatke vezane uz provedbu programa EMPIR.
               
            II.   Organizacijska struktura EURAMET-a uključena u provedbu programa EMPIR
      
      
               
                  1.
               
               
                  Glavna skupština najviše je tijelo za sva pitanja u vezi s EURAMET-om. Odbor programa EMPIR upravlja programom u okviru koji definira EURAMET kako bi EURAMET mogao osigurati da se provedbom programa ispunjavaju ciljevi.
                  Odbor programa EMPIR sastoji se od predstavnika članova EURAMET-a iz država sudionica. Ponderiranje glasova računa se na temelju nacionalnih obveza u skladu s pravilom kvadratnog korijena.
                  Odbor programa EMPIR posebno donosi odluke o strateškoj agendi za istraživanje i inovacije, planiranju poziva na podnošenje projektnih prijedloga, postupku preispitivanja evaluacije, odabiru projekata koji će se financirati u skladu s rang-listom projekata te praćenju napretka financiranih projekata. On donosi godišnji plan rada nakon pribavljanja odobrenja Komisije.
                  Na sastancima Odbora programa EMPIR Komisija ima status promatrača. Međutim, za donošenje godišnjeg plana rada Odboru programa EMPIR potrebno je prethodno odobrenje Komisije. Odbor programa EMPIR Komisiji upućuje poziv za sudjelovanje na svojim sastancima i dostavlja joj odgovarajuće dokumente. Komisija može sudjelovati u raspravama Odbora programa EMPIR.
               
            
               
                  2.
               
               
                  Odbor programa EMPIR bira svog predsjednika i njegovog zamjenika. Predsjednik Odbora programa EMPIR jedan je od dva potpredsjednika EURAMET-a. Predsjednik Odbora programa EMPIR zastupa EURAMET u pitanjima povezanima s EMPIR-om.
               
            
               
                  3.
               
               
                  Istraživačko vijeće sastoji se od vrhunskih stručnjaka iz svijeta industrije, istraživanja, akademskih ustanova i međunarodnih organizacija dionika. Vijeće programu EMPIR daje neovisne strateške savjete o godišnjem planu rada. Članove Vijeća za istraživanja imenuje glavna skupština EURAMET-a.
               
            
               
                  4.
               
               
                  Tajništvo EURAMET-a koje EURAMET-u pruža opću administrativnu potporu vodi bankovne račune programa EMPIR.
               
            
               
                  5.
               
               
                  Odjel za potporu upravi osniva se kao dio tajništva EURAMET-a i nadležan je za provedbu programa EMPIR i svakodnevno upravljanje njime.